รัฐมนตรีว่าการกระทรวงพาณิชย์ นำคณะเอกชนไทย 34 ราย ร่วมเจรจาขยายตลาดสินค้าเกษตร ยางพารา มันสำปะหลัง ที่อินเดีย
รัฐมนตรีว่าการกระทรวงพาณิชย์ นำคณะเอกชนไทย 34 ราย ร่วมเจรจาขยายตลาดสินค้าเกษตร ยางพารา มันสำปะหลัง ที่อินเดีย นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ นำคณะภาคเอกชนไทยจำนวน 34 ราย เยือนสาธารณรัฐอินเดีย เพื่อร่วมกิจกรรมจับคู่เจรจาธุรกิจและสร้างเครือข่ายระหว่างภาคเอกชนไทยและอินเดีย อาทิ สภาอุตสาหกรรมแห่งประเทศไทย สภาผู้ส่งออกสินค้าทางเรือแห่งประเทศไทย การท่องเที่ยวแห่งประเทศไทย การยางแห่งประเทศไทยและผู้ประกอบการยางพารา เป็นต้น เพื่อขยายการส่งออกสินค้าเกษตรของไทยสู่ตลาดอินเดีย โดยเฉพาะยางพารา ไม้ยางพารา ผลิตภัณฑ์ยางพาราและแป้งมันสำปะหลัง และในโอกาสนี้ได้ร่วมเป็นสักขีพยานในการทำข้อตกลง (MOU) 3 ฉบับ ระหว่างสมาคมธุรกิจไม้ยางพาราไทยกับอินเดีย ได้แก่ สมาคมธุรกิจไม้ยางพาราไทยและสมาคมผู้ผลิตและผู้ค้าเฟอร์นิเจอร์แห่งอินเดีย  สภาธุรกิจไทย-อินเดียและบริษัทสตาร์ทอัพ Global Linker และสภาธุรกิจไทย-อินเดียและสมาคมอุตสาหกรรมบอมเบย์ รวมถึงความร่วมมือระหว่างกรมส่งเสริมการค้าระหว่างประเทศ (DITP ) และ Bigbasket เพื่อสร้าง Thai Flagship Store บนแอปพลิเคชันของ Bigbasket และเว็บไซต์ bigbasket.com รวมถึงความร่วมมือในการประชาสัมพันธ์และส่งเสริมสินค้าของไทยและอินเดีย ตลาดอินเดีย ถือเป็นตลาดใหม่ที่สำคัญของไทย ภายใต้สถานการณ์การชะลอตัวของเศรษฐกิจโลกที่ยังมีโอกาสขยายตัวได้ สำหรับสินค้าส่งออกที่สำคัญจากประเทศไทย ได้แก่ เคมีภัณฑ์ เม็ดพลาสติกิอัญมณีและเครื่องประดับ รถยนต์และอุปกรณ์กับส่วนประกอบ เครื่องปรับอากาศและส่วนประกอบ เครื่องจักรกลและส่วนประกอบ เหล็ก-เหล็กกล้าและผลิตภัณฑ์ รวมทั้งเครื่องคอมพิวเตอร์ โดยในปี 2561 มีมูลค่าการค้าระหว่างไทยกับอินเดียขยายตัวมากกว่าร้อยละ 20